I. Šulaj, poslanec: (2003-11-06):
Pozrime sa teraz trošku filozoficky na túto daň a uveďme si aj niektoré skutočnosti, ktoré môžu byť problematické z hľadiska uplatňovania ďalšej legislatívy, ktorú teraz prijímame v Národnej rade. Čo sa týka dane z dedičstva, ja sám osobne som za to, aby sme túto daň zrušili, pretože si osobne myslím, že táto daň nikdy nemôže byť špekulatívneho charakteru. Ide v podstate len o majetok fyzických osôb, ktoré na základe určitých udalostí musia reagovať takým spôsobom, akým reagujú, to znamená, že časť ich majetku bude musieť prejsť na fyzické alebo na právnické osoby podľa toho, aký je závet. Tu sa jednoznačne dá vylúčiť nejaký špekulatívny dôvod, pretože nikto si asi z nás nepraje tragické udalosti, na základe ktorých by mohlo dôjsť k dani z dedičstva. Veľmi problematická je však daň z prevodu a prechodu nehnuteľností a daň z darovania. Vládna koalícia tvrdila vo svojej daňovej reforme, že túto daň zruší, ale predpokladám, a je to v podstate aj v návrhu zákona o štátnom rozpočte, je to tak, že táto daň by mala v roku 2004 platiť a myslím si, ak mám dobré informácie, že časť výnosu tejto dane by mala byť použitá na mestskú verejnú dopravu. Druhá alebo tretia najproblematickejšia daň je daň z darovania. Zamyslime sa trošku nad touto daňou a nad princípmi zdaňovania. Ak hovoríme o daniach, rozdeľme si ich trošku na priame a nepriame dane. Priame dane, ku ktorým napríklad patria aj majetkové dane, pretože daníme od výšky majetku, patrí aj daň z príjmov fyzických a právnických osôb. Každý prírastok majetku fyzickej alebo právnickej osoby je zdanený, a tak sme to aj prijali pri dani z príjmu, ktorú sme asi pred niekoľkými dňami prerokúvali tu v Národnej rade. To znamená, že ak právnická osoba má zisk alebo určitý daňový základ vo forme účtovného zisku, ktorý sa musí, samozrejme, ešte upravovať o pripočítateľné a odpočítateľné  položky, tak tento zisk sa prejavuje v prírastku zásob alebo prírastku peňazí, finančných prostriedkov alebo pohľadávok. To znamená, že ak právnická osoba má prírastok k majetku, daní ho daňou z príjmu právnických osôb vo výške 19-percentnej sadzby dane z príjmu. Ak fyzická osoba má takisto príjem, či už zo samostatne zárobkovej činnosti, ktorá sa prejaví v podobe vyššieho konta, teda väčšieho objemu peňazí, alebo pohľadávok, alebo zásob, zase tento majetok musí daniť 19-percentnou daňou. Ak fyzická osoba nadobudne peniaze na základe, dajme tomu, príjmu zo závislej činnosti, takisto musí tento príjem zdaniť, pretože dostane finančné prostriedky. Na druhej strane je tu daň z darovania, kde obdarovaný získava určitý majetok a my sme sa úplne vzdali alebo chceme sa vzdať zdaňovania takéhoto príjmu alebo takého majetku, ktorý nadobudne táto osoba. Totiž vždy obdarovaný, ktorý mal prírastok k majetku, bol daňovníkom a odvádzal daň. Ak som hovoril o niektorých ďalších súvislostiach legislatívneho charakteru, chcel by som upozorniť predovšetkým na zákon o nelegálnych príjmoch. Možnože som nenazval alebo necitoval dobre znenie toho zákona alebo názov toho zákona, podstatu asi vy veľmi dobre poznáte. V prípade, že sa vzdáme dane z darovania, pýtam sa, akým spôsobom budeme overovať nelegálne príjmy. To úplne môžeme zrušiť zákon o nelegálnych príjmoch, pretože na Slovensku sa začnú prepierať aj iné peniaze. Dá sa totiž darovať desať korún, tisíc korún, milión korún, dá sa darovať miliarda, dajú sa darovať obchodné podiely, podniky. Prečo nie? My sme týmto spôsobom narušili princíp majetkových daní. Upozorňujeme na túto skutočnosť a z tohto dôvodu, z dôvodu dane z darovania nebudem súhlasiť s novelou zákona o dani z prevodu a prechodu nehnuteľností. Ja sa nechcem teraz vyjadrovať k problematike výške zdaňovania daní z darovania. Vyjadroval som sa k princípu. Hoc keby sme tam len zaviedli 0,1 percenta, už je tam nejaký lokačný paragraf na to, aby sa neprepierali finančné prostriedky získané neoprávnenou podnikateľskou činnosťou alebo mafiánskym spôsobom. Teda zamyslime sa, prosím vás, komplexne nad tým, čo robíme a k čomu sa chceme dopracovať. Ďakujem za pozornosť. (Potlesk.)